text: 38-årig mand fortsat savnet - kajak og støvler er nu fundet 
  18 januar 2018 kl. 10.46
  38-årigs kajak og støvler fundet ved Augustenborg Fjord.
  
  Den 38-årige kajakroer, der er forsvundet ved Augustenborg Fjord, er stadig ikke fundet. Men politiet har nu fundet blandt andet hans kajak og støvler.
  Også en hue og en redningsvest er dukket op i området ved Ketting Nor på Als.
  Politi og marinehjemmeværn har torsdag morgen genoptaget eftersøgningen, som var indstillet fra kl. 03 natten til torsdag. På det tidspunkt havde eftersøgningsmandskabet fundet kajak, pagaj, kikkert, tøj, som politiet er ved at undersøge i øjeblikket. Effekterne er fundet i Ketting Nor, som er en del af Augustenborg Fjord.
  - Vi har effekter, som vi formoder tilhører eftersøgte. Og nu er vores opgave så at gennemsøge hele den strækning, hvor vi fandt dem i nat. Vi har fået assistance fra Brand og Redning i Sønderborg med båd og drone, fortæller Jan Rebsdorf, politikommissær, Syd- og Sønderjyllands Politi, til TV SYD.
  Også dykkere og hundepatruljer bliver sat ind i efterforskningen torsdag.
  Den 38-årige er fra lokalområdet, oplyser Syd- og Sønderjyllands Politi.
  Beredskabsstyrelsen Sydjylland er torsdag indsat til eftersøgning på Als med 14 mand, 4 køretøjer, kran og båd.
  
  
  